Poliitikoilla on tukevat asemat uudessa Veikkauksessa. Pelijätin omistajaohjauksesta vastaavan pääministeri Juha Sipilän (kesk) ratkaisuista on löydettävissä poliittisia vaikuttimia, joilla on vähän tekemistä varsinaisen liiketoiminnan kanssa.

Sipilä järjesti Veikkauksen hallitukseen neljä poliitikkoa. Kansanedustaja Harry Harkimo (kok) on Sipilän naapuri ja saunakaveri.

Sipilän lisäksi myös pääministerin suosikkiministeri Anne Berner (kesk) luottaa Harkimoon. Berner nimitti Harkimon johtamaan ryhmää, joka selvitti mahdollisuuksia avustaa verovaroilla kaupallisen median uutistoimintaa.

Harkimo puolestaan on tukenut useasti julkisesti Sipilää.

Eduskunnassa Harkimo puolusti ponnekkaasti Berneriä, kun kansanedustajat ruotivat tämän roolia lentokenttäyhtiö Finavian johdannaiskauppojen selvittelyssä.

Keskustasta Sipilä poimi yhtiön hallitukseen kansanedustaja Tuomo Puumalan, joka hävisi 2012 keskustan puheenjohtajavaalin Sipilälle. Nimitys lienee kuitenkin hyvitys siitä, että pääministeri otti elinkeinoministeriksi Mika Lintilän (kesk).

Puumala ja Lintilä kilpailevat ankarasti eduskuntavaaleissa Vaasan vaalipiirin keskustaäänistä. Kamppailua kiristää se, että molemmat ovat keskipohjanmaalta.

Kansanedustaja Jutta Urpilainenkin (sd) on keskipohjalainen. Hän on entinen valtiovarainministeri ja sosiaalidemokraattien puheenjohtaja.

Parlamentaarinen yhteys ei Urpilaisen kohdalla täysin toiminut, koska Sipilä valitsi itse sosiaalidemokraattien ehdokkaan yhtiön hallitukseen.

Perussuomalaisia yhtiön hallituksessa edustaa entinen ministeri ja kansanedustaja Raimo Vistbacka. Hän on puolueen ensimmäinen puheenjohtaja ja nykyisen puoluejohtajan Timo Soinin luottomies.

Eteläpohjalainen Vistbacka on Perussuomalaisten Tukisäätiön hallituksen puheenjohtaja.

Säätiö on merkittävä talousvaikuttaja, joka omistaa Helsingin Erottajalla sijaitsevan perussuomalaisten puoluetoimiston ja maaseudun puolueen konkurssista jääneen kiinteistöomaisuuden. Myös Soini kuuluu säätiön hallituksessa.

Veikkauksen hallitusta johtaa Nokian entinen toimitusjohtaja Olli-Pekka Kallasvuo. Valtioneuvoston kansliasta hallituksessa on johtava erityisasiantuntija Minna Pajumaa.

Hallituksen muut jäsenet ovat VR:n talousjohtaja Outi Henriksson ja kauppatieteiden maisteri Hanna Sievinen, joka oli Kallasvuon kanssa samaan aikaan Nokiassa.

Veikkauksen hallituksen puheenjohtajalle maksetaan korvausta 3 500 euroa kuukaudessa. Hallituksen jäsen tienaa 2 000 euroa, vaikka ei tekisi yhtään mitään. Kokouksiin osallistuville maksetaan puurtamisesta 600 euron palkkio.

Veikkauksen johtajilla on menneisyyttä politiikassa.

Veikkauksen uusi hallitus on selvästi poliittisempi kuin edeltäjänsä.

Viime vuonna toimintansa lopettaneen Veikkauksen viimeinen hallituksen puheenjohtaja oli oikeustieteen kandidaatti Kirsi Komi. Hallituksessa ei ollut yhtäkään poliitikkoa, mutta kaksi professoria: Eva Liljeblom ja Alf Rehn.

Poliitikot turvasivat läänityksensä silloin, kun virkamiestyöryhmä pohjusti Veikkauksen, Raha-automattiyhdistyksen ja Finntoton yhdistämistä. Ryhmän mielestä ”omistajaohjausratkaisussa on varmistettava, että yhteys parlamentaarisiin päätöksentekijöihin ja kansalaisyhteiskuntaan säilyy”.

Virkamiesten lisäksi peliyhtiöiden yhdistämistä junaili parlamentaarinen ryhmä, jota johti kansanedustaja Ilkka Kanerva (kok).

Yhtenä tavoitteena oli, että uusi rahapeliyhtiö saisi asiantuntijahallituksen.

Kanerva on uuden yhtiön hallintoneuvoston puheenjohtaja. Neuvostossa on 28 jäsentä, joista 13 valitaan puolueiden ehdokkaista.

Veikkauksen johtajilla on menneisyyttä politiikassa. Toimitusjohtaja Olli Sarekoski on toiminut kokoomusministerin erityisavustajana.

Varatoimitusjohtaja Velipekka Nummikoski teki pitkän uran politiikan tehtävissä. Pääministeri Jyrki Katainen (kok) nosti hänet 2011 valtioneuvoston kanslian valtiosihteeriksi. Nummikoski viihtyi pestissä reilun vuoden, jonka jälkeen hän siirtyi Raha-automaattiyhdistyksen toimitusjohtajaksi.